लोकसभा चुनाव में बड़ी हार के बावजूद जोश में बंगाल सीपीएम!
34 सालों के लगातार शासन के बाद जब वर्ष 2011 के विधानसभा चुनाव में पश्चिम बंगाल में सत्ता परिवर्तन हुआ तो मार्क्सवादी कम्युनिस्ट पार्टी (सीपीएम) राज्य इकाई की हालत दुनिया उजड़ जाने जैसी थी। शुरुआती झटके से उबरने में ही महीनों लग गये। और उसके बाद जब संभले तो पाया कि उनके जनाधार के एक बड़े हिस्से, पार्टी कार्यालयों, मजदूर संगठनों पर तृणमूल कांग्रेस लगातार कब्जा करती जा रही है। धीरे-धीरे तृणमूल ने ऐसे हालात पैदा कर दिये कि किसी भी विपक्षी पार्टी खासकर वामपंथी दलों का बंगाल में काम करना ही मुश्किल हो गया। 2016 में फिर विधानसभा चुनाव हुए और इस बार सीपीएम की हार व तृणमूल की जीत पहले से कहीं बड़ी थी। नतीजा हुआ कि तृणमूल सरकार का अहंकार इतना बढ़ गया कि उसने किसी तरह के विपक्षी स्वर को नकाबिले बर्दाश्त मान लिया। जिन पंचायतों या नगर पालिकाओं पर वाम का कब्जा था, उनके पंचायत सदस्यों, नगर पार्षदों को तृणमूल में शामिल होने को बाध्य किया गया।
इन हालात में बहुत से लोगों ने पश्चिम बंगाल से वाम की विदाई की घोषणा शुरू कर दी। खासकर भाजपा के हालिया उभार के बाद ऐसी अटकलें और तेज हो गयीं, लेकिन 2019 के लोकसभा चुनाव के नतीजों के बाद बंगाल की तस्वीर राजनीतिक विश्लेषकों के अनुमान से ठीक उलट नजर आ रही है। वाम मोर्चा भले ही अपना खाता नहीं खोल सका हो और तृणमूल ने 22 व भाजपा ने 18 सीटें जीती हों, पर सीपीएम में हताशा की जगह जोश दिख रहा है। बदले हालात में तृणमूल की वर्चस्व की राजनीति छिन्न-भिन्न हो गयी है और सीपीएम कार्यकर्ता पूरी तरह सक्रिय हो उठे हैं। भय के वातावरण में जिन समर्थकों ने पार्टी से दूरी बना ली थी, एक बार फिर वे पुरानी पार्टी की ओर आकर्षित हुए हैं।
लोकसभा चुनाव में राज्य के जिन इलाकों में तृणमूल की हार हुई है वहां सीपीएम कार्यकर्ता अपने उन कार्यालयों को फिर से हासिल कर रहे हैं, जिन पर कभी तृणमूल ने कब्जा कर लिया था। जिन कॉलेजों से एसएफआई का नामोनिशान मिटा दिया गया था वहां एसएफआई के सदस्यों ने फिर से अपने बैनर-पोस्टर लगाने के साथ ही छात्रों के हक के लिए आवाज बुलंद करना शुरू कर दिया है। कूचबिहार जिले के दिनहाटा कॉलेज की बात करें तो यहां पूरे सात साल बाद एसएफआई अपना झंडा लगा पायी। दिनहाटा में सीपीएम के श्रमिक संगठन सीटू के कार्यालय पर तृणमूल के श्रमिक संगठन ने कब्जा कर लिया था। अब यह कार्यालय सीटू ने हासिल कर लिया है।
उत्तर बंगाल में आठ लोकसभा सीटें हैं, जिनमें से एक भी तृणमूल नहीं जीत पायी है, इसलिए इस अंचल में उसका आतंक पूरी तरह छू हो गया है। अलीपुरद्वार, जलपाईगुड़ी, कूचबिहार आदि जिलों में दर्जनभर से ज्यादा अपने पुराने कार्यालयों को सीपीएम ने दोबारा हासिल किया है। जलपाईगुड़ी जिले के मेटेली ब्लॉक के धूपझोड़ा में एक साल चार महीने बाद सीपीएम कार्यकर्ता अपने कार्यालय को तृणमूल के कब्जे से मुक्त करा पाये हैं।
स्थानीय सीपीएम नेता वीरेंद्र नाथ राय ने कहा कि हमारे कार्यालय पर तृणमूल के कब्जे के खिलाफ कई बार पुलिस से गुहार लगायी गयी, लेकिन कोई मदद नहीं मिली। अब बदले हालात में हम अपना कार्यालय वापस लेने में सफल रहे।
अलीपुरद्वार जिले के कुमारग्राम ब्लॉक के कामाख्यागुड़ी में सीपीएम समर्थकों ने तीन साल बाद अपने कार्यालय पर कब्जा किया। इसके बाद कुमारग्राम पश्चिम एरिया कमेटी की बैठक इसी कार्यालय में हुई। सीपीएम के स्थानीय नेता विद्युत गुण ने बताया कि 2016 के विधानसभा चुनाव के बाद तृणमूल समर्थकों ने विजय के उन्माद में उनके कार्यालय पर कब्जा कर लिया था। अब हमें अपना कार्यालय वापस मिलने से स्थानीय लोग भी काफी खुश हैं।
हालांकि कई खेमों से इस तरह की समालोचना भी हो रही है कि भाजपा का संरक्षण लेकर सीपीएम यह कर पा रही है। ऐसे लोगों को कूचबिहार के तूफानगंज शहर की यह घटना जाननी चाहिए। यहां के न्यू टाउन इलाके में सीपीएम ने जमीन खरीदकर अपना कार्यालय बनाया था लेकिन 2011 में सीपीएम नेताओं पर एक के बाद एक हमला करके तृणमूल ने पार्टी कार्यालय बंद करवा दिया। इसी 2 जून को जब सीपीएम के लोग अपना कार्यालय वापस खोलने लगे तो भाजपा व आरएसएस के लोगों ने पार्टी ऑफिस घेरकर जय श्रीराम की नारेबाजी शुरू कर दी। वे लोग कार्यालय बंद करने के लिए धमकाने लगे लेकिन इलाके के आम लोगों ने दखल दिया और सीपीएम का कार्यालय दोबारा खुल गया, लेकिन जैसे ही कार्यालय से सीपीएम के लोग गये भाजपाइयों ने उनका झंडा फाड़ डाला। यह बताता है कि भले सीपीएम को तृणमूल के गुंडाराज से आजादी मिली हो, पर उसके सामने भाजपा की चुनौती खड़ी है।
(लेखिका बंगाल की राजनीति पर करीब से नज़र रखे हुए हैं। उन्होंने एक लंबा समय पश्चिम बंगाल में गुज़ारा है।)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva